Só lyk nuwe Covid-19-gevalle in SAArgieffoto (Durban) (3 Maart 2020) (Foto: Leon Lestrade/African News Agency/ANA) Dr. Zweli Mkhize, minister van gesondheid, het Sondag bevestig die getal gevalle van die nuwe koronavirus (Covid-19) in Suid-Afrika staan op 51. Dit is 13 meer gevalle sedert Saterdag se aankondiging. Die minister en adjunkminister van gesondheid het Saterdagaand ŉ dringende nasionale gesondheidsraadsvergadering gehou saam met al die provinsiale LUR’e vir gesondheid en hoofde van departemente. “Die doel van die vergadering was om die jongste situasie-analise van elke provinsie te bespreek terwyl meer gevalle van Covid-19 aangemeld word,” het Mkhize verduidelik. “Dit was baie duidelik uit ons gesprek dat die rol wat gespeel word deur persone wat moet bepaal met wie ŉ besmette persoon in kontak was, baie belangrik is. Hul kapasiteit moet vergroot word. Daar moet ook binne 48 uur kontak gemaak word met persone wat moontlik besmet is, om verdere verspreiding van die virus te voorkom.” Die jongste gevalle in Suid-Afrika is soos volg bevestig: Gauteng (7 nuwe gevalle): – ŉ 60-jarige man wat na Iran gereis het – ŉ 36-jarige man wat na die Verenigde Koninkryk gereis het – ŉ 54-jarige man wat na Switserland gereis het – ŉ 27-jarige man wat na die Verenigde Koninkryk gereis het – ŉ 21-jarige vrou wat na Duitsland gereis het – ŉ 53-jarige vrou wat na Duitsland gereis het – ŉ 29-jairge man wat na Switserland gereis het Wes-Kaap (5 nuwe gevalle) – ŉ 35-jarige vrou wat na Duitsland en Oostenryk gereis het – ŉ 42-jarige vrou wat na Spanje, Switserland en die Verenigde Koninkryk gereis het – ŉ 50-jarige man wat na Nederland gereis het – ŉ 33-jarige man wat na Switserland gereis het – ŉ 35-jarige man wat na Oostenryk gereis het KwaZulu-Natal (1 nuwe geval) – ŉ 34-jarige man wat na die Verenigde Koninkryk gereis het Vir meeste persone veroorsaak Covid-19 slegs ligte of matige simptome soos koors en hoes. Sommige persone, veral ouer persone en mense met bestaande gesondheidsprobleme, kan moontlik longontsteking opdoen. Die grootste hoeveelheid mense herstel van die nuwe virus. Volgens die Wêreldgesondheidsorganisasie herstel persone binne ongeveer twee weke. Persone met erger simptome herstel gewoonlik binne drie tot ses weke. Verdere voorkomingsmaatreëls: Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.